Bétera reforça la seua seguretat viària amb una nova campanya d'alcoholèmia i drogues
02 de maig de 2024

• Del 2 al 15 de maig la Policia Local de Bétera intensifica els controls tant en el nucli urbà com a les urbanitzacions.

L'objectiu de l'Ajuntament de Bétera és clar: implementar polítiques integrals de salut pública per a protegir la ciutadania beterense en l'àmbit de la seguretat viària. Per això, l'àrea de Seguretat Ciutadana, a través de la Policia Local, ha posat en marxa, des de hui i fins al pròxim 15 de maig, una campanya de vigilància i control sobre el consum de drogues i alcohol al volant.

Baix la premissa d'evitar que les persones que hagen ingerit alcohol o hagen consumit drogues circulen pel municipi, els agents de la Policia Local de Bétera establiran aquest tipus de controls en diferents punts tant del nucli urbà com de les diferents urbanitzacions.

Una labor que l'Alcaldessa de Bétera, Elia Verdevio, ha valorat molt positivament "perquè és necessari que la ciutadania es consciencie que al volant no es pot permetre ni una gota d'alcohol i ni drogues perquè fer el contrari implica una conducta contrària a la seguretat viària que a més contravé la llei".

Seguint eixa línia d'actuació, la regidoria de Seguretat Ciutadana que dirigeix Manuel Pérez ha recordat que el consum de drogues i alcohol són dos de les causes més freqüents en els accidents de trànsit. "Per això continuem reforçant la seguretat als nostres carrers amb controls d'aquest tipus que es complementen amb accions de conscienciació i vigilància per a reduir l'impacte sobre els sinistres de trànsit", ha assenyalat Manuel Pérez.